OBH 1232/1995.
Az állampolgári jogok országgyűlési biztosa általános helyettesének jelentése
Ügyintéző: dr.Izafé Éva

Az eljárás megindulása

A III. kerület Hévízi utcai lakók nevében a panaszos beadvánnyal fordult az állampolgári jogok országgyűlési biztosához a területen egy korábbi időpontban történt non-stop disco rendezvény miatt. Panaszának elsődleges célja az volt, hogy az önkormányzat előzze meg a hasonló eseményeket.
A vizsgálat során megkerestem az önkormányzat polgármesterét, tekintettel arra, hogy a panaszban foglaltak alkotmányos visszásság fennállására engedtek következtetni.

A megállapított tényállás

A III. kerületi önkormányzat sporttelepén 1995. szeptember 9-én a kora esti óráktól másnap reggel 7 óráig tartó szabadtéri rendezvényre került sor ú.n. Káosz Disco néven. A közvetlen szomszédságban lévő lakótelep lakásaiban zárt ablak mellett is elviselhetetlen hangorkán nyomasztotta az ott tartózkodókat. A lakók kérték a rendőrség segítségét. Intézkedés lényegében nem történt. Arra hivatkoztak, hogy a rendezvényt engedélyezték. Ezen éjszaka a környéken lakók részéről mintegy 800 bejelentés érkezett a rendőrkapitányságra az elviselhetetlen zajterhelés miatt. A botrányos rendezvény a szervezők részéről azzal a bejelentéssel zárult, hogy az esemény ismétlődni fog, legközelebb 1995. szeptember 29-én. A szeptember 9-i rendezvényt követően képviselő-testületi előterjesztésre került sor, melyben javaslatot tettek a III. kerület Hévízi út 10-14.szám alatti sportlétesítmény ügyében, az ott működő sportegyesülettől a további használatot határozatban javasolták megvonni. A lakók egyébként beadvánnyal fordultak a rendezvényt követően a belügyminiszterhez, az önkormányzat képviselő-testületéhez, az MTV Ablak Szerkesztőségéhez és kerületi rendőrkapitányhoz. A szeptember 9-én lebonyolított disco rendezvény környezeti zaj vizsgálatáról műszaki szakvélemény készült, melyet az érintett környezetben lévő társasházak lakó rendeltek meg egy környezetvédelmi közegészségügyi kft.-től. A vizsgálat megállapította, hogy a kérdéses éjszakán a környezeti zajterhelés nappal 24 dB-el, éjjel 42 dB-vel haladta meg a vonatkozó zajterhelés határértéket.
A kerületi polgármesteri hivatal a zajkibocsátási határérték túllépése miatt 1,905.600 Ft zajbírság megfizetésére kötelezte a rendezvény lebonyolítóját.

Az ügy jogszabályi háttere

12/1983. (V.12.) MT rendelet a zaj- és rezgésvédelemről.
4/1984. (I.23.) EüM rendelet a zaj- és rezgésterhelési határértékek megállapításáról.

A vizsgálat megállapításai

Panaszos beadványával egybehangzóan megállapítottam, hogy a kérdéses napon délután 5 órától másnap reggel 7 óráig megtartott szabadtéri rendezvény rendkívüli mértékben zavarta a környék lakóinak a nyugalmát, a zajkibocsátási határérték mintegy duplájával lépte túl a megengedett mértéket.
Az önkormányzat polgármesterének tájékoztatása szerint a szervezők előzetes egyeztetés nélkül az önkormányzatot védnöknek tüntették fel, és ebből származhatott az a téves információ, mely szerint az önkormányzat a rendezvényt engedélyezte. A lakossági bejelentés hatására a polgármester megtiltotta az ilyen típusú rendezvények lebonyolítását, melyről a lakókat is értesítette. Megállapítottam, hogy a zajkibocsátási határérték túllépése miatt a szervező terhére rótt, közel 2,000.000 Ft zajbírság nem érte el célját, mivel a szervező a megadott címeken nem volt fellelhető a határozat kézbesítése sem történhetett meg. A képviselő-testület foglalkozott a sportpálya ügyével és határozatával megvonta az ott működő sportegyesület használati jogát, illetve azt 1995. december 31. napjáig kizárólag sporttevékenység céljára korlátozta.

Az érintett alkotmányos jogok

Az országgyűlési biztos eljárása során a következő alkotmányos jogot vizsgálta az üggyel kapcsolatban:
az Alkotmány 70/B.§ (4) bekezdése kimondja, hogy mindenkinek joga van a pihenéshez... Mint a jelentés is tartalmazza, ezen alkotmányos alapjog a huzamosabb ideig tartó, rendkívüli zajterheléssel járó Káosz Disco működése miatt súlyosan sérült, a környezetben élő lakók ezt mintegy 800 bejelentéssel jelezték is a rendőrhatóság részére.

Ajánlás

Az 1993. évi LIX. törvény 21.§ (1) bekezdés alapján a következő ajánlást teszem:
A Budapest főváros III. kerületi Önkormányzat a terület hasznosításakor a hasonló események elkerülése érdekében mindenkor legyen figyelemmel a környék nyugalmának biztosítására, és szerezzen érvényt a 355/ÖK/1995. (IX.27.) határozatában foglaltaknak.

Budapest, 1996. október 28.

Dr. Polt Péter